James Tissot, *Preobraženje Isusa*
**Svetlost sveta** je izraz koji je Isus koristio kao samoodređenje za sebe i svoje učenike. Ovim izrazom Isus svojoj zajednici namenjuje prosvetiteljsku ulogu širenja svetlosti među ljudima.

Pored ovog izraza, Isus za sebe i svoju zajednicu koristi i druge izraze kolektivnog samoodređenja poput „sinovi božji" (deca božja) i „sinovi čovečji" (deca čovečanstva).

Izreka
------

### Evanđelje po Mateju

U Evanđelju po Mateju Isus izrazom "svetlost sveta" opisuje svoje učenike:

> Vi ste svetlost sveta. Ne može se sakriti grad koji leži na brdu; niti se pali svetiljka i stavlja pod mericu, nego na svećnjak, i svetli svima u kući. Tako neka zasvetli vaša svetlost pred ljudima, da vide vaša dobra dela i proslave Oca vašega koji je na nebesima.
> 
> 

Ovde je izraz "svetlost sveta" izravno povezan sa pričom o svetiljci pod sudom.

### Evanđelje po Jovanu

U Jevanđelju po Jovanu Isus na više mesta za sebe upotrebljava ovaj izraz:

> Ja u svijet dođoh kao svjetlost, da svako ko vjeruje u mene ne ostane u tami.
> 
> 

> Ja sam svetlost sveta; ko ide za mnom, neće hoditi po tami, nego će imati životnu svetlost.
> 
> 

Isus objašnjava svojim učenicima "dok sam u svijetu, svjetlost sam svijetu"" ali napominje da svetlost neće još dugo biti među njima i da treba koristiti priliku da hodaju po svetlu dok je još tu:

> Još malo vremena je svetlost među vama. Hodajte dok imate svetlosti, da vas mrak ne obuzme; ko ide po mraku, ne zna kud ide. Dok imate svetlosti, verujte u svetlost, da budete sinovi svetlosti.
> 
> 

Nezadovoljan odzivom ljudi na pojavu svetlosti u svetu, Jovanov Isus zaključuje da su njihova dela zla i da zbog toga mrze svetlost, jer bi voleli da njihova rđava dela ostau u tami:

> A ovo je sud: svetlost je došla na svet, a ljudi zavoleše mrak više nego svetlost, jer dela njihova behu zla. Svaki, naime, koji rđavo radi, mrzi svetlost i ne ide na svetlost, da se ne obelodane njegova dela; a ko čini istinu ide na svetlost, da se pokažu njegova dela - da su u Bogu učinjena.
> 
> 

### Evanđelje po Tomi

Nekanonsko Evanđelje po Tomi prenosi izreku veoma sličnu navedenim izrekama iz Jovanovog Jevanđelja:

> U čovjeku svjetla je svjetlost, i on svijetli cijelome svijetu. Kada on ne svijetli, vlada tama.
> 
> 

Pored toga, Tomino jevanđelje navodi i neke Isusove više mistične izreke povezane sa svetlošću:

> Ja sam svjetlost nad svime. Ja sam sve. Iz mene je sve poteklo, i sve se meni vraća. Rascijepite drvo, i ja sam ondje. Podignite kamen, i tamo ćete me naći.
> 
> 

> Ako vas pitaju: Odakle ste?, odgovorite: Došli smo iz svjetla, odande gdje svjetlo samo sebe rađa, tvori i slikom otkriva. Ako vam pitaju: Tko ste?, odgovorite: Mi smo sinovi i izabranici živoga Oca. Ako vas pitaju: Koji je znak vašeg Oca u vama?, odgovorite: Kretanje i mir.
> 
> 

### Objašnjenje gnoze

U apokrifnom spisu Objašnjenje gnoze se, pored ostalih, navodi i sledeća Isusova izreka:

> Ti si svjetlost svijeta.
> 
>

Tumačenja
---------

Svetlost se kao alegorija mudrosti i dobrote koristi u mnogim religijama i filozofijama. U zavisnosti od konteksta i prevoda, ovaj izraz može imati prosvetiteljsko ili mistično značenje.

Hrišćanska tradicija prenosi da Isus nije samo alegorijski bio svetlost, već da se na planini Tavor i doslovno preobrazio u svetlost, čemu su prisustvovali njegovi učenici. Ova mistična svetlost se u pravoslavnoj teologiji Grigorije Palame naziva Tavorska svetlost.

Izvori
------

1. ↑  Evanđelje po Mateju, glava 5:14-16 (prevod Emilijana Čarnića)
2. ↑  Evanđelje po Jovanu, 12:46 (prevod SPC)
3. ↑  Evanđelje po Jovanu, 8:12 (prevod Emilijana Čarnića)
4. ↑  Evanđelje po Jovanu, 9:5 (prevod SPC)
5. ↑  Evanđelje po Jovanu, 12:35-36 (prevod Emilijana Čarnića)
6. ↑  Evanđelje po Jovanu, 3:19-21 (prevod Emilijana Čarnića)
7. ↑  Evanđelje po Tomi, izreka 24
8. ↑  Evanđelje po Tomi, izreka 77
9. ↑  Evanđelje po Tomi, izreka 50
10. ↑  Izvorni koptski tekstovi (scribd)
11. ↑  *Исихазам*, Енциклопедија живих религија, Нолит, Београд, 2004. ISBN 86-19-02360-8

Vidi još
--------

***Svetlost sveta*** na Wikimedijinoj ostavi

* Ne stavlja se svetiljka pod sud
* Preobraženje Isusa
* Tavorska svetlost
* Doketizam